王冕
悲苦行
悲风吹沙堕空屋，老乌号鸣屋上木。
谁家男子从远征？父母妻孥相送哭。
哭声呜咽已别离，道旁复对行人悲。
去者一心事，悲者百感随。
前年鬻大女，去年卖小儿。
皆因官税迫，非以饥所为。
布衣磨尽草衣折，一冬幸喜无霜雪。
今年老小不成群，赋税未知何所出。
昨夜忽惊雷破山，北来暴雨如飞湍。
此时江南正六月，酸风入骨生苦寒。
东村西村无火色，痴云著地如墨黑。
瞶翁瞽妪相唤忙，屋漏床床眠不得。
开门不敢大声语，门外磨牙多猛虎。
自来住此十世余，古老未尝罹此苦。
我感此情重叹吁，不觉泪下沾裳裾。
安得壮士挽天河？一洗烦郁清九区，坐令尔辈皆安居！